בית המשפט המחוזי בירושלים קבע, כי מפלגת העבודה התרשלה כמעסיקה כאשר לא ביצעה תדריכי בטיחות לעובדיה שעסקו בתליית כרזות, ולא קיימה פיקוח על עבודתם, וחייב אותה לפצות עזבונו של עובד שהתחשמל כשתלה כרזת בחירות על עמוד חשמל.
המנוח, בן 26 במותו, הועסק ע"י מפלגת העבודה בתליית כרזות תעמולה במהלך מערכת הבחירות של שנת 2006. שלושה ימים לפני יום הבחירות טיפס המנוח על עמוד מתח גבוה על מנת להסיר שלט של 'הליכוד' ולתלות במקומו שלט של 'העבודה', והתחשמל למוות.
לטענת עזבונו- הוריו וחברתו לחיים, מפלגת העבודה וחברת החשמל אחראיות למותו - הראשונה, שלא עמדה בחובותיה כמעסיקה, לא הדריכה והזהירה מפני סכנות בטיחות ואף עודדה את העובדים לסכן עצמם, והשנייה, כשלא מיגנה כראוי את עמודי המתח.
השופט נעם סולברג קבע, כי מפלגת העבודה אחראית למות המנוח שכן התרשלה כאשר לא הנחתה בצורה ברורה את העובדים באשר לגבולות המותר והאסור בעבודה, ופרט להתייחסויות אקראיות לנושא, לא ניתנו תדריכי בטיחות מסודרים ולא התקיים פיקוח מאורגן על תולי הכרזות. "על רקע הידיעה הברורה כי עובדי הצוות נוהגים לתלות כרזות על עמודי חשמל, ועל רקע הסכנה הידועה," כתב השופט, "היתה חובה להתייחס לאיסור הזה במפורש; לא להותיר מרווח של יוזמה ושיקול דעת בידי העובדים על דבר שברור כי סכנתו עצומה".
התביעה נגד חברת החשמל נדחתה, שכן נקבע כי אמנם המיגון שהיה על עמוד החשמל היה מהסוג הישן, אך הוכח שהוא עומד בסטנדרט הנדרש, ובנוסף הוכח כי חברת החשמל פרסמה רבות אודות הסכנות מטיפוס על עמודי חשמל, ואף פנתה בעניין למטות הבחירות וליו"ר ועדת הבחירות המרכזית.
עוד נקבע, כי למנוח אשם תורם של 50%, בין היתר, בשל העובדה שהסכנה בטיפוס על עמודי חשמל ידועה לכל ובפרט לאדם בוגר ומנוסה, ולא הוכח כי תליית שלטים על עמודי מתח גבוה הייתה דרישה של המפלגה.
לפיכך פסק השופט, כי מפלגת העבודה תשלם לבת זוגו של המנוח כחצי מליון שקלים, ולהוריו של המנוח כרבע מליון שקלים, כל אחד.